SA oor Malema gewaarskuGayton McKenzie Foto: morningafrica.com Gayton McKenzie, sakeman en veroordeelde oud-bankrower, het in ’n ope brief aan Julius Malema gesê dié leier van die Ekonomiese Vryheidsvegters (EFF) is die grootste dief wat hy ooit ontmoet het. Hy noem hom die “Con-mander in Thief”. McKenzie, die president van die Patriotic Alliance (PA), ’n politieke party wat hy en Kenny Kunene gestig het, het gesê hy probeer sedertdien om sy skuld aan die samelewing terug te betaal nadat hy aan “gruwelike misdade” deelgeneem het. Hy beskou die ope brief as ŉ deel van dié skuldbetaling. “As ek nie die mense van Suid-Afrika, en veral die jeug, oor jou waarsku nie, beteken dit ek is glad nie lief vir hierdie land nie,” skryf hy in die brief. “Jy het die ANC-jeugliga bankrot gemaak. Jy het Limpopo bankrot gemaak. Jy het jouself bankrot gemaak. Nou wil jy, dit wat oorbly van Suid-Afrika, ook bankrot maak,” het McKenzie gesê. McKenzie sê Malema is soos iemand wat ŉ selfoon van iemand steel en dan nog boonop lugtyd van die slagoffer eis. Hy sê Malema gaan met arm mense se geld dobbel as hy myne wil nasionaliseer. “Jy wil myne nasionaliseer, maar dit sal baie geld kos. Jy sal geld moet vat wat ons nou moet gebruik om huise en skole vir arm mense mee te bou. Jy gaan met daardie geld dobbel om myne te bou. Nasionalisering is nie houtwerk nie.” McKenzie sê mens kry twee soorte politici in die land: diegene wat uit die tronk kom en diegene wat nog tronk toe moet gaan. “Jy behoort aan laasgenoemde. Ek was dalk ŉ dief, maar jy is tans ŉ dief. Jy, veral jy, kan nie witmense in die land diewe noem nie.” Malema het in ‘n onderhoud op Talk Radio 702 aan Redi Thlabi gesê hy waardeer die feit dat McKenzie die brief geskryf het, maar wat hy sê is niks nuut nie. Hy het gesê hy weet nie waarom McKenzie so kwaad is nie. Klik hier om McKenzie se volledige brief te lees.